SKRIFTLIG FORESPØRGSEL P-0505/01

af Gerard Collins (UEN) til Kommissionen

(14. februar 2001)

Om: Arbejdstageres fri bevægelighed

Føderationen af Europæiske Geologiske Foreninger (EFG) er en føderation, som består af 20 nationale geologiske foreninger i Europa, inklusive dem fra alle medlemsstater i Den Europæiske Union.

Den geologiske videnskab er et fag, som undergår hurtige forandringer. Geologernes arbejde griber i stadig højere grad ind i offentlighedens sikkerhed. Undervisnings- og uddannelsesbestemmelser bør tilpasses tilsvarende for at kunne reagere på disse forandringer. For deres vedkommende bør et professionelt kompetent organ i geovidenskab overvåge sikringen af kvalifikationsstandarder på deres eget område. På europæisk plan er EFG dette organ.

I overensstemmelse med direktiv 89/48/EØF(1) og direktiv 92/51/EØF(2) har EFG vedtaget en ordning med multilateral anerkendelse mellem de tilsluttede geologiske foreninger. Kandidater, der opfylder kravene, får tildelt en professionel titel som europæisk geolog (EurGeol). Tildeling af titlen signalerer, at EFG er indstillet på at sikre kvalifikationerne for dem, der arbejder på højeste niveau inden for alle områder af de geologiske videnskaber. Indehaverne af titlen skal overholde EFG's faglige adfærdskodeks.

En kandidat til titlen skal på fyldestgørende vis have fuldendt et uddannelsesprogram på tredje niveau og erhvervet tilstrækkelig faglig erfaring i løbet af en kombineret minimumsperiode på i alt otte år. Kravene er således højere end de krav, der er nedfældet i det generelle direktiv. Ansøgere med henblik på registrering skal være anbefalet af deres nationale forening og være accepteret af EFG's godkendelseskomité, inden de får tildelt titlen EurGeol.

Formålet med at tildele titlen som EurGeol er:

a) anerkendelse af den geologiske videnskab på højeste plan;

b) fastsættelsen af entydige klare og høje standarder, som i lige høj grad anerkendes af regering, tilsynsmyndigheden og offentligheden;

c) lettelse af den frie bevægelighed for geologer inden for Den Europæiske Union ved hjælp af gensidig anerkendelse af faglige kvalifikationer.

Støtter Kommissionen denne form for initiativ som en måde til at lette den frie bevægelighed for professionelle erhverv i EU-landene?

I hvilket omfang kan titlen som EurGeol lette anerkendelsen af nationale kvalifikationer blandt medlemsstaterne?

(1) EFT L 9 af 24.1.1989, s. 16.

(2) EFT L 209 af 24.7.1992, s. 25.

Svar afgivet på Kommissionens vegne af Frederik Bolkestein

(16. marts 2001)

Kommissionen har kendskab til titlen europæisk geolog, som Føderationen af Europæiske Geologiske Foreninger (EFG) har indført.

Titlen udgør ikke et eksamensbevis i henhold til Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed og Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF(1). Kommissionen støtter dog fuldt ud EFG's initiativ, eftersom det fremmer den frie bevægelighed for geologer inden for Fællesskabet.

Titlen europæisk geolog kan være nyttig både for de nationale myndigheder, som har til opgave at behandle ansøgningerne om anerkendelse af kvalifikationer og eksamensbeviser, der er erhvervet i en anden medlemsstat, og for potentielle arbejdsgivere, som skal vurdere kvalifikationerne hos kandidater, der er i besiddelse af udenlandske eksamensbeviser.

Endvidere er titlen i betragtning af tildelingskriterierne et bevis på et højt kompetenceniveau, uanset hvilken akademisk uddannelse den pågældende geolog har gennemgået. Da det i henhold til Domstolens retspraksis(2) påhviler medlemsstaterne at bedømme en migrants erhvervserfaring efter afsluttet eksamen, når de skal træffe afgørelse om vedkommendes ansøgning om anerkendelse, mener Kommissionen, at en geolog, der har fået tildelt en titel som europæisk geolog, i princippet ikke skal være tvunget til at bestå en egnethedsprøve eller gennemgå en prøvetid i henhold til artikel 4 i direktiv 89/48/EØF eller artikel 7 i direktiv 92/51/EØF.

Endelig har Kommissionen i sin meddelelse af 7. februar 2001 med titlen Udnyttelse af Den Europæiske Unions potentiale konsolidering og udbygning af Lissabon-strategien(3), tilkendegivet, at den i 2002 vil fremlægge forslag til at gøre reglerne vedrørende anerkendelse af erhvervsmæssige kvalifikationer mere ensartede, gennemsigtige og fleksible. Reglerne skal bygge på den eksisterende generelle ordning, men

med en mere systematisk inddragelse af faglige organisationer og med tilskyndelse til udvikling af fælles platforme i lighed med den, som EFG har opstillet, hvilket vil sikre en mere udbredt automatisk anerkendelse af erhvervsmæssige kvalifikationer inden for Fællesskabet.

(1) EFT L 19 af 24.1.1989.

(2) Sag C-340/89, Vlassopoulou, Sml. I-2357.

(3) KOM(2001) 79 fulgt af endnu en meddelelse, der blev vedtaget af Kommissionen den 28. februar 2001, med titlen Nye arbejdsmarkeder i EU, der er åbne for alle og give adgang for alle. Meddelelsen er tilgængelig på engelsk på Kommissionens websted på følgende adresse: http://europa.eu.int/comm/employment_social/empl&esf/news/labour.pdf.